ספר יונה, פרקים ג-ד: השליחות השנייה

מבוא

ספר יונה אחד מספרי תרי עשר הנביאים, המתמודד עם שליחותו של הנביא ועם השאלה האם נביא יכול להתנגד לשליחות. בספר מתוארת תשובתם של יושבי נינוה, עיר הבירה האשורית, ואנו קוראים בו בתפילת מנחה של יום הכיפורים.

שאלות מכוונות למידה

**פרק ג**

א. האם החזרה לנקודת הפתיחה מלמדת שהפעם משלים יונה עם השליחות ומזדהה איתה?

ב. מהו אופייה של החזרה בתשובה של אנשי נינוה?

ג. מדוע ספר יונה לא מסתיים בפרק ג? הרי לכאורה הושגה מטרת הספר: יונה גורם לאנשי נינוה לחזור בתשובה.

**פרק ד**

בפרק ד מתבררת השאלה מדוע ברח יונה לכתחילה. ואמנם, יונה מתייחס ישירות לבריחתו ולנימוקה. ה' מנסה ללמד את יונה דרך השלוחים שלו - הקיקיון, התולעת, ורוח הקדים - את הנהגתו בעולם.

א. מדוע חורה ליונה?

ב. כיצד מגיב ה' לצערו של יונה?

ג. מהו הלקח אותו מלמד ה' את יונה באמצעות מעשה הקיקיון והתולעת?

|  |
| --- |
| ****השליחות השנייה ותגובת יונה****  פרק ג, פסוקים א-ד |

יונה פרק ג

(א) וַיְהִי דְבַר ה' אֶל יוֹנָה שֵׁנִית לֵאמֹר:

(ב) קוּם לֵךְ אֶל נִינְוֵה הָעִיר הַגְּדוֹלָה וּקְרָא אֵלֶיהָ אֶת הַקְּרִיאָה אֲשֶׁר אָנֹכִי דֹּבֵר אֵלֶיךָ:

(ג) וַיָּקָם יוֹנָה וַיֵּלֶךְ אֶל נִינְוֵה כִּדְבַר ה' וְנִינְוֵה הָיְתָה עִיר גְּדוֹלָה לֵאלֹהִים מַהֲלַךְ שְׁלֹשֶׁת יָמִים:

(ד) וַיָּחֶל יוֹנָה לָבוֹא בָעִיר מַהֲלַךְ יוֹם אֶחָד וַיִּקְרָא וַיֹּאמַר עוֹד אַרְבָּעִים יוֹם וְנִינְוֵה נֶהְפָּכֶת:

השוואה: פרק ג לעומת פרק א - החזרה לנקודת הפתיחה

|  |  |
| --- | --- |
| יונה פרק א - השליחות הראשונה והתגובה | יונה פרק ג - השליחות השניה והתגובה |
| (א) וַיְהִי דְּבַר ה' אֶל יוֹנָה בֶן אֲמִתַּי לֵאמֹר: | (א) וַיְהִי דְבַר ה' אֶל יוֹנָה שֵׁנִית לֵאמֹר: |
| (ב) קוּם לֵךְ אֶל נִינְוֵה הָעִיר הַגְּדוֹלָה וּקְרָא עָלֶיהָ  כִּי עָלְתָה רָעָתָם לְפָנָי: | (ב) קוּם לֵךְ אֶל נִינְוֵה הָעִיר הַגְּדוֹלָה וּקְרָא אֵלֶיהָ  אֶת הַקְּרִיאָה אֲשֶׁר אָנֹכִי דֹּבֵר אֵלֶיךָ: |
| (ג) וַיָּקָם יוֹנָה לִבְרֹחַ תַּרְשִׁישָׁה מִלִּפְנֵי ה'  וַיֵּרֶד יָפוֹ וַיִּמְצָא אֳנִיָּה בָּאָה תַרְשִׁישׁ וַיִּתֵּן שְׂכָרָהּ  וַיֵּרֶד בָּהּ לָבוֹא עִמָּהֶם תַּרְשִׁישָׁה מִלִּפְנֵי ה': | (ג) וַיָּקָם יוֹנָה וַיֵּלֶךְ אֶל נִינְוֵה כִּדְבַר ה'  וְנִינְוֵה הָיְתָה עִיר גְּדוֹלָה לֵאלֹהִים מַהֲלַךְ שְׁלֹשֶׁת יָמִים: |
|  | (ד) וַיָּחֶל יוֹנָה לָבוֹא בָעִיר מַהֲלַךְ יוֹם אֶחָד  וַיִּקְרָא וַיֹּאמַר עוֹד אַרְבָּעִים יוֹם וְנִינְוֵה נֶהְפָּכֶת: |

1. השווה ביין שתי השליחויות שנצטווה יונה ובין שתי התגובות של יונה, והשלם את הטבלה שלפניך:

א. מצא ארבע הבדלים בכתוב בין תחילת פרק א לתחילת פרק ג.

ב. מה המשמעות של כל אחד מההבדלים שמצאת?

|  |  |  |
| --- | --- | --- |
| **פרק א** | **פרק ג** | **משמעות ההבדלים** |
|  |  |  |
|  |  |  |
|  |  |  |
|  |  |  |

1. יונה מקבל על עצמו את השליחות ואף מבצע אותה. אולם, במבט מעמיק נראה שיונה לא מזדהה עם השליחות ולכן הוא מבצע אותה בצורה המינימליסטית ביותר. הבא שתי ראיות לכך?

רד"ק יונה פרק ג פסוק ד

עוד ארבעים יום ונינוה נהפכת - רוצה לומר "כְּמַהְפֵּכַת סְדֹם וַעֲמֹרָה" (דברים כט, כב) כי מעשיה היו כמעשיהם.

1. למי מדמה הרד"ק את חטאי נינוה, ומה הביסוס בכתוב לדמיון שהוא מציע?

שאלה למחשבה:

לפי הרד"ק מדובר בחטאים חמורים, האם ממקום כה נורא של מעשים יש תשובה?? האם יש מצב שהחטא הוא כה חמור שכבר אין דרך חזרה, שתשובה כבר לא רלוונטית יותר??

|  |
| --- |
| ****החזרה בתשובה של אנשי נינוה****  פרק ג פסוקים ה-י |

יונה פרק ג

(ה) וַיַּאֲמִינוּ אַנְשֵׁי נִינְוֵה בֵּאלֹהִים וַיִּקְרְאוּ צוֹם וַיִּלְבְּשׁוּ שַׂקִּים מִגְּדוֹלָם וְעַד קְטַנָּם:

(ו) וַיִּגַּע הַדָּבָר אֶל מֶלֶךְ נִינְוֵה וַיָּקָם מִכִּסְאוֹ וַיַּעֲבֵר אַדַּרְתּוֹ מֵעָלָיו וַיְכַס שַׂק וַיֵּשֶׁב עַל הָאֵפֶר:

(ז) וַיַּזְעֵק וַיֹּאמֶר בְּנִינְוֵה מִטַּעַם הַמֶּלֶךְ וּגְדֹלָיו לֵאמֹר

הָאָדָם וְהַבְּהֵמָה הַבָּקָר וְהַצֹּאן אַל יִטְעֲמוּ מְאוּמָה אַל יִרְעוּ וּמַיִם אַל יִשְׁתּוּ:

(ח) וְיִתְכַּסּוּ שַׂקִּים הָאָדָם וְהַבְּהֵמָה וְיִקְרְאוּ אֶל אֱלֹהִים בְּחָזְקָה וְיָשֻׁבוּ אִישׁ מִדַּרְכּוֹ הָרָעָה וּמִן הֶחָמָס אֲשֶׁר בְּכַפֵּיהֶם:

(ט) מִי יוֹדֵעַ יָשׁוּב וְנִחַם הָאֱלֹהִים וְשָׁב מֵחֲרוֹן אַפּוֹ וְלֹא נֹאבֵד:

(י) וַיַּרְא הָאֱלֹהִים אֶת מַעֲשֵׂיהֶם כִּי שָׁבוּ מִדַּרְכָּם הָרָעָה וַיִּנָּחֶם הָאֱלֹהִים עַל הָרָעָה אֲשֶׁר דִּבֶּר לַעֲשׂוֹת לָהֶם וְלֹא עָשָׂה:

****אופייה של החזרה בתשובה של אנשי נינוה****

תיאור תשובתם של מלך נינוה ואנשי העיר מפורט מאד והוא כולל ילדים ובהמות, וגיוס של העם באופן מלא וקריאה חזקה אל ה'. ניכר כאן כוחו של המלך לגרום לעם לחזור בתשובה. חז"ל חלוקים בשאלה אם תשובת אנשי נינוה הייתה שלימה, אמיתית ועמוקה או חלקית שיטחית וחיצונית:

|  |  |
| --- | --- |
| **משנה מסכת תענית פרק ב משנה א**  סדר תעניות כיצד? מוציאין את התיבה לרחובה של עיר, ונותנין אפר מקלה על גבי התיבה, ובראש הנשיא, ובראש אב בית דין וכל אחד ואחד נותן בראשו. הזקן שבהן אומר לפניהן דברי כבושין: אחינו לא נאמר באנשי נינוה "וירא אלהים את שקם ואת תעניתם" אלא "וירא אלהים את מעשיהם כי שבו מדרכם הרעה".  **גמרא (טז, ע"ב)**  מאי "מן החמס אשר בכפיהם"? אמר שמואל אפילו גזל מריש (קורה של עץ) ובנאו בבירה (במגדל) מקעקע כל הבירה ומחזיר מריש לבעליו. | **ירושלמי תענית פרק ב דף סה טור ב /ה"א**  אמר רבי שמעון בן לקיש: תשובה של רמיות עשו אנשי נינוה (השתמשו בתכסיסי רמאות ובמניפולציות רגשיות ע"י שימוש בבעלי החיים הסובלים). "וישובו איש מדרכו הרעה ומן החמס אשר בכפיהם" (יונה ג, ח) - אמר רבי יוחנן מה שהיה בכף ידיהם החזירו, מה שהיה בשידה, תיבה (נסתר מן העין) לא החזירו. |

**שים לב, שאלת 4-5 הן שאלות מבגרות חורף תשע"ד**

1. עיין בפסוקים ה-י, ובדברי חז"ל במסכת תענית. חז"ל חלוקים בשאלה אם תשובת אנשי נינוה הייתה שלימה, אמיתית ועמוקה או חלקית שיטחית וחיצונית. בסס כל אחת מהדעות של חז"ל על פסוק בכתוב?

****הקב"ה מקבל את תשובתם****

יונה פרק ג

(י) וַיַּרְא הָאֱלֹהִים אֶת מַעֲשֵׂיהֶם כִּי שָׁבוּ מִדַּרְכָּם הָרָעָה וַיִּנָּחֶם הָאֱלֹהִים עַל הָרָעָה אֲשֶׁר דִּבֶּר **לַעֲשׂוֹת** לָהֶם **וְלֹא עָשָׂה**:

1. פסוק זה יש בו כדי להוכיח כי תשובת אנשי נינוה הייתה שלימה, פנימית ואמיתית, וזאת הסיבה שבגללה ה' ניחם על הרעה אשר דיבר לעשות להם. אך לפי הגישה בחז"ל שסבורה כי תשובת אנשי נינוה לא הייתה שלימה אלא חיצונית, הסבר מדוע בכל זאת קיבל ה' את תשובתם. היעזר במקור הבא:

* הרב קוק, אורות התשובה הקדמה לספר

התשובה היא תופסת את החלק היותר גדול בתורה ובחיים. עליה בנויות כל התקוות האישיות והציבוריות. היא מצוות ה', **שהיא מצד אחד קלה שבקלות, שהרי הרהור תשובה הוא כבר תשובה**; ומצד אחד הרי היא קשה שבקשות, שלא יצאה עדיין אל הפועל במלואה בעולם ובחיים.

המילה המנחה 'קרא' ומשמעותה

השימוש בשורש **ק.ר.א.** בפרק ג:

* ה' מצווה את יונה **לקרוא** -"קוּם לֵךְ אֶל נִינְוֵה הָעִיר הַגְּדוֹלָה **וּקְרָא** עָלֶיהָ".
* ויונה **קורא** - "וַיָּחֶל יוֹנָה לָבוֹא בָעִיר מַהֲלַךְ יוֹם אֶחָד **וַיִּקְרָא** וַיֹּאמַר עוֹד אַרְבָּעִים יוֹם וְנִינְוֵה נֶהְפָּכֶת".
* כתוצאה מכך המלך מצווה את עמו **לקרוא** לאלוהים בחוזקה - "...**וְיִקְרְאוּ** אֶל אֱלֹהִים בְּחָזְקָה".

מעשה טוב מוביל למעשים טובים נוספים.

בפרק א' יונה לא קרא לה' להציל את האוניה, והתוצאה היתה שהמלחים נאלצו לבצע פעולה שסתרה את מצפונם.

מידה כנגד מידה

יונה פרק ג

(י) וַיַּרְא הָאֱלֹהִים אֶת מַעֲשֵׂיהֶם כִּי שָׁבוּ מִדַּרְכָּם הָרָעָה וַיִּנָּחֶם הָאֱלֹהִים עַל הָרָעָה אֲשֶׁר דִּבֶּר לַעֲשׂוֹת לָהֶם וְלֹא עָשָׂה:

1. מצא בכתוב ראיה שה' פעל על פי הכלל של "מידה כנגד מידה".

אנשי נינוה לעומת מלחי האוניה

1. בספר יונה מתוארות שתי קבוצות של גויים שחזרו בתשובה: (1) מלחי האניה (2) אנשי נינוה. תיאור תהליך החזרה בתשובה של שתי הקבוצות דומה הן מבחינת התוכן והן מבחינת לשון הכתוב. עיין בפרק ג ומצא את הביטויים המקבילים בשני התהליכים.

|  |  |
| --- | --- |
| **פרק א - מלחי האניה** | **פרק ג - אנשי נינוה** |
| וַיְהִי סַעַר גָּדוֹל בַּיָּם **וְהָאֳנִיָּה חִשְּׁבָה לְהִשָּׁבֵר**... (ד) | עוֹד אַרְבָּעִים יוֹם **וְנִינְוֵה נֶהְפָּכֶת**... (ד) |
| וַיִּירְאוּ הַמַּלָּחִים וַ**יִּזְעֲקוּ** אִישׁ אֶל אֱלֹהָיו (ה) |  |
| וַיִּקְרַב אֵלָיו **רַב הַחֹבֵל** וַיֹּאמֶר לוֹ ...**קוּם קְרָא** ... (ו) |  |
| **אוּלַי** יִתְעַשֵּׁת הָאֱלֹהִים לָנוּ **וְלֹא נֹאבֵד...** (ו) |  |
| **וַיִּקְרְאוּ אֶל ה'** וַיֹּאמְרוּ אָנָּה ה'... (יד) |  |
| **וַיִּירְאוּ** הָאֲנָשִׁים **יִרְאָה גְדוֹלָה** אֶת **ה'** (טז) | ו**יַּאֲמִינ**וּ אַנְשֵׁי נִינְוֵה **בֵּאלֹהִים** (ה) |

1. בספר יונה מתוארות שתי קבוצות של גויים שחזרו בתשובה

א. בעניין החטא, מה **ההבדל** בין שתי הקבוצות?

ב. ציין ארבע נקודות **דמיון** בין שתי הקבוצות?

* דברי מלך נינוה מזכירים את דברי ירמיהו הנביא

ירמיהו כו, ג

אוּלַי יִשְׁמְעוּ וְיָשֻׁבוּ אִישׁ מִדַּרְכּוֹ הָרָעָה וְנִחַמְתִּי אֶל הָרָעָה אֲשֶׁר אָנֹכִי חֹשֵׁב לַעֲשׂוֹת לָהֶם מִפְּנֵי רֹעַ מַעַלְלֵיהֶם.

שם עם ישראל לא שמע בקול ה' וכאן תושבי נינווה חוזרים בתשובה. הדימיון בנבואות יכול להסביר את מצוקתו של יונה שקריאתו נענית על ידי נכרים (ואילו קריאת הנביאים לעם ישראל לא נענית).

|  |
| --- |
| ****"וירע אל יונה רעה גדולה"****  פרק ד פסוקים א-ה |

יונה פרק ד

(א) וַיֵּרַע אֶל יוֹנָה רָעָה גְדוֹלָה וַיִּחַר לוֹ:

(ב) וַיִּתְפַּלֵּל אֶל ה' וַיֹּאמַר אָנָּה ה' הֲלוֹא זֶה דְבָרִי עַד הֱיוֹתִי עַל אַדְמָתִי עַל כֵּן קִדַּמְתִּי לִבְרֹחַ תַּרְשִׁישָׁה

כִּי יָדַעְתִּי כִּי אַתָּה אֵל חַנּוּן וְרַחוּם אֶרֶךְ אַפַּיִם וְרַב חֶסֶד וְנִחָם עַל הָרָעָה:

(ג) וְעַתָּה ה' קַח נָא אֶת נַפְשִׁי מִמֶּנִּי כִּי טוֹב מוֹתִי מֵחַיָּי: ס

(ד) וַיֹּאמֶר ה' הַהֵיטֵב חָרָה לָךְ:

(ה) וַיֵּצֵא יוֹנָה מִן הָעִיר וַיֵּשֶׁב מִקֶּדֶם לָעִיר וַיַּעַשׂ לוֹ שָׁם סֻכָּה וַיֵּשֶׁב תַּחְתֶּיהָ בַּצֵּל עַד אֲשֶׁר יִרְאֶה מַה יִּהְיֶה בָּעִיר:

"וַיֵּרַע אֶל יוֹנָה רָעָה גְדוֹלָה וַיִּחַר לוֹ****" (פסוק א)****

הפרק פותח בתחושתו הרעה של יונה. עוצמתה האדירה של תחושת הרעה, בא לידי ביטוי בכך שהפסוק חוזר על כך שלוש פעמים **"(1) וַיֵּרַע אֶל יוֹנָה (2) רָעָה גְדוֹלָה (3) וַיִּחַר לוֹ".** יונה חש כאב גדול בעקבות הצלחת נבואתו. מצב זה מעורר את השאלה המתבקשת: אם הוא הצליח, אז על מה חרה הנביא כאן? שאלה זו קשורה לשאלה שדנו בה כבר בפרק א': מהי הסיבה שגרמה ליונה לברוח ולסרב למלא את השליחות הנבואית שה' הטיל עליו**?**

מדוע חרה ליונה (או) מדוע יונה ברח?

****תלמידי 3 יח"ל צריכים לדעת הסבר אחד, ותלמידי 5 יח"ל צריכים לדעת שני הסברים****

פירוש ראשון: האברבנאל

אברבנאל יונה א, ב-ג

ומפני זה רצה הקב"ה ליישר את נינוה... **כדי שיהיו מעותדים ונכונים למועדי רגל לישראל** (להעניש את ישראל שחטאו). והנה יונה הבין אמיתת העניין הזה ולכן גמר בלבו שלא ללכת בנינוה... כי איך תהיה הליכתו סיבה להציל את בני אשור ולהכרית את בני ישראל? ואיככה יוכל ויראה הרעה אשר ימצא את עמו?!

אברבנאל יונה ד, א

ומפני זה **וירע ליונה רעה גדולה ויחר לו... שהיה משוא פנים** (הפליה) בדבר, כי הנה העבודה זרה הוא היותר חמור שהיה ביניהם, והם (אנשי נינווה) לא שבו ממנו - ולמה אם כן נחם השם על הרעה אשר דבר לעשות להם?! אין זה אלא שהוא נושא להם עוון ופשע, ישמרם כאישון עינו, **כדי שיהיו שבט אפו וכלי זעמו** **להינקם בהם מישראל**. **והתלונן הנביא בלבו מהשם** למה היה כוונתו להשחית את ישראל על העבודה זרה שהיו עובדים, ולאנשי נינווה עבר על פשעם. וזהו אמרו **"וירע ליונה רעה גדולה ויחר לו"**, רוצה לומר שראה בעיני שכלו רעה גדולה שהיה מוכנת לבא על ישראל, ושחרה אפו על היות הקדוש ברוך הוא חומל וסולח לנינווה ונוקם ובעל חמה לישראל.

1. **אברבנאל מתייחס לשאלה מדוע ברח יונה בשני מקומות גם בפרק א וגם בפרק ד, בשני המקומות הוא אומר את אותה תשובה. עיין בדבריו וענה:**

**א. לפי האברבנאל, מהי הסיבה שגרמה ליונה לברוח ולא למלא את השליחות הנבואית שה' הטיל עליו?**

**ב. לפי אברבנאל, מדוע יונה כעס על כוונת ה' להעניש את ישראל ע"י אנשי נינוה (אשור), הרי ישראל עבדו ע"ז?**

1. כיצד הפסוקים הבאים מסייעים לפירוש של אברבנאל?

[ספר מלכים ב, פרק ט"ו, פסוקים יט-כ ופסוק כט](https://mg.alhatorah.org/Tanakh/Melakhim_II/15.9#m7e0n6); [פרק י"ז, פסוקים ג-ו](https://mg.alhatorah.org/Tanakh/Melakhim_II/17.1#m7e0n6); [פרק י"ח, פסוקים יג-טז](https://mg.alhatorah.org/Tanakh/Melakhim_II/18.1#m7e0n6);

[ישעיהו פרק ה', פסוקים כו-ל](https://mg.alhatorah.org/Tanakh/Yeshayahu/5.1#m7e0n6); [פרק ז', פסוקים יז-כה](https://mg.alhatorah.org/Tanakh/Yeshayahu/7.1#m7e0n6); [פרק ח', פסוקים א-ח](https://mg.alhatorah.org/Tanakh/Yeshayahu/8.1#m7e0n6); [פרק י', מפסוק ה](https://mg.alhatorah.org/Tanakh/Yeshayahu/10.1#m7e0n6).

****פירוש שני: הרב יהושע בכרך****

הרב יהושע בכרך, [יונה בן אמיתי ואליהו,](http://www.hebrewbooks.org/pdfpager.aspx?req=39865&st=&pgnum=41&hilite=) עמ' 51

על כן הוא (יונה) עודנו יושב שם מול נינווה **וקורא תגר על מידותיו של הקב"ה** כי הוא מקשה לשאול גם על כל דרכי התשובה וביחוד על זו של אנשי נינווה.

**הרב בכרך מבסס את דבריו על מה שנאמר בתלמוד הירושלמי:**

****תלמוד ירושלמי (וילנא) מסכת מכות פרק ב****

**שאלו לחכמה: חוטא מהו עונשו? אמרה להם: "חַטָּאִים תְּרַדֵּף רָעָה" (משלי יג, כא).**

**שאלו לנבואה: חוטא מהו עונשו? אמרה להם: "הַנֶּפֶשׁ הַחֹטֵאת הִיא תָמוּת" (יחזקאל יח, ד).**

**שאלו לקב"ה: חוטא מהו עונשו? אמר להם: יעשו תשובה ויתכפר לו. היינו דכתיב "טוֹב וְיָשָׁר ה' עַל כֵּן יוֹרֶה חַטָּאִים בַּדָּרֶךְ" (תהילים, כח, ח) יורה לחטאים דרך לעשות תשובה.**

1. **לאור דברי הרב בכרך ודברי הירושלמי במסכת מכות, הצע פירוש נוסף, מדוע יונה ברח וניסה לסרב מלמלא את שליחתו הנבואית שה' הטיל עליו, ומדוע לאחר שהוא הצליח במשימתו הדבר כל כך חרה לו? (שתי אפשרויות)**

שתי ראיות מן הכתוב לפירוש של הרב בכרך

יונה פרק ד

(א) וַיֵּרַע אֶל יוֹנָה רָעָה גְדוֹלָה וַיִּחַר לוֹ:

(ב) וַיִּתְפַּלֵּל אֶל ה' וַיֹּאמַר אָנָּה ה' הֲלוֹא זֶה דְבָרִי עַד הֱיוֹתִי עַל אַדְמָתִי עַל כֵּן קִדַּמְתִּי לִבְרֹחַ תַּרְשִׁישָׁה

כִּי יָדַעְתִּי כִּי אַתָּה אֵל חַנּוּן וְרַחוּם אֶרֶךְ אַפַּיִם וְרַב חֶסֶד וְנִחָם עַל הָרָעָה:

(ג) וְעַתָּה ה' קַח נָא אֶת נַפְשִׁי מִמֶּנִּי כִּי טוֹב מוֹתִי מֵחַיָּי: ס

1. עיין ביונה פרק ד' פסוקים א-ג והבא ראיה לפירוש של הרב בכרך?

|  |  |
| --- | --- |
| **יונה פרק ד פסוקים א-ג** | **שמות פרק לד ד-ז** |
| וַיִּתְפַּלֵּל אֶל ה' וַיֹּאמַר אָנָּה ה' הֲלוֹא זֶה דְבָרִי עַד הֱיוֹתִי עַל אַדְמָתִי עַל כֵּן קִדַּמְתִּי לִבְרֹחַ תַּרְשִׁישָׁה כִּי יָדַעְתִּי כִּי אַתָּה  **אֵל חַנּוּן וְרַחוּם אֶרֶךְ אַפַּיִם וְרַב חֶסֶד**  וְנִחָם עַל הָרָעָה:  **וְעַתָּה ה' קַח נָא אֶת נַפְשִׁי מִמֶּנִּי כִּי טוֹב מוֹתִי מֵחַיָּי: ס** | **וַיַּעַל (משה) אֶל הַר סִינַי כַּאֲשֶׁר צִוָּה ה' אֹתוֹ וַיִּקַּח בְּיָדוֹ שְׁנֵי לֻחֹת אֲבָנִים: וַיַּעֲבֹר ה' עַל פָּנָיו וַיִּקְרָא ה' ה'**  **אֵל רַחוּם וְחַנּוּן אֶרֶךְ אַפַּיִם וְרַב חֶסֶד וֶאֱמֶת:**  **נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה...** |

1. השווה בין תיאור מידותיו של הקב"ה לפי יונה לבין תיאור מידותיו של הקב"ה כפי שה' מציג אותם בספר שמות, והבא ראיה מהשוואה זו לפירוש של הרב בכרך**.**
2. כיצד שמו של **"יונה בן אמיתי"** יש בו כדי לרמוז למחלוקת בין יונה לבין הקב"ה, בנושא התשובה והרחמים?

סיכום

1. מה ההבדל העקרוני בין הפירוש של אברבנאל לבין הפירוש של הרב בכרך, ומה הנפקא מינה ביניהם?

|  |
| --- |
| ****"אתה חסת על הקיקיון"****  פרק ד, פסוקים א-יא |

יונה פרק ד

(א) וַיֵּרַע אֶל יוֹנָה רָעָה גְדוֹלָה וַיִּחַר לוֹ:

(ב) וַיִּתְפַּלֵּל אֶל ה' וַיֹּאמַר אָנָּה ה' הֲלוֹא זֶה דְבָרִי עַד הֱיוֹתִי עַל אַדְמָתִי עַל כֵּן קִדַּמְתִּי לִבְרֹחַ תַּרְשִׁישָׁה

כִּי יָדַעְתִּי כִּי אַתָּה אֵל חַנּוּן וְרַחוּם אֶרֶךְ אַפַּיִם וְרַב חֶסֶד וְנִחָם עַל הָרָעָה:

(ג) **וְעַתָּה ה' קַח נָא אֶת נַפְשִׁי מִמֶּנִּי כִּי טוֹב מוֹתִי מֵחַיָּי**: ס

(ד) וַיֹּאמֶר ה' **הַהֵיטֵב חָרָה לָךְ**: (האם **מאוד** חרה לך?!)

(ה) וַיֵּצֵא יוֹנָה מִן הָעִיר וַיֵּשֶׁב מִקֶּדֶם לָעִיר וַיַּעַשׂ לוֹ שָׁם סֻכָּה וַיֵּשֶׁב תַּחְתֶּיהָ בַּצֵּל עַד אֲשֶׁר יִרְאֶה מַה יִּהְיֶה בָּעִיר:

(ו) וַיְמַן ה' אֱלֹהִים קִיקָיוֹן וַיַּעַל מֵעַל לְיוֹנָה לִהְיוֹת צֵל עַל רֹאשׁוֹ לְהַצִּיל לוֹ מֵרָעָתוֹ וַיִּשְׂמַח יוֹנָה עַל הַקִּיקָיוֹן שִׂמְחָה גְדוֹלָה:

(ז) וַיְמַן הָאֱלֹהִים תּוֹלַעַת בַּעֲלוֹת הַשַּׁחַר לַמָּחֳרָת וַתַּךְ אֶת הַקִּיקָיוֹן וַיִּיבָשׁ:

(ח) וַיְהִי כִּזְרֹחַ הַשֶּׁמֶשׁ וַיְמַן אֱלֹהִים רוּחַ קָדִים חֲרִישִׁית וַתַּךְ הַשֶּׁמֶשׁ עַל רֹאשׁ יוֹנָה וַיִּתְעַלָּף

**וַיִּשְׁאַל אֶת נַפְשׁוֹ לָמוּת וַיֹּאמֶר טוֹב מוֹתִי מֵחַיָּי:**

(ט) וַיֹּאמֶר אֱלֹהִים אֶל יוֹנָה **הַהֵיטֵב חָרָה לְךָ** עַל הַקִּיקָיוֹן וַיֹּאמֶר הֵיטֵב חָרָה לִי עַד מָוֶת:

(י) וַיֹּאמֶר ה' אַתָּה חַסְתָּ עַל הַקִּיקָיוֹן אֲשֶׁר לֹא עָמַלְתָּ בּוֹ וְלֹא גִדַּלְתּוֹ שֶׁבִּן לַיְלָה הָיָה וּבִן לַיְלָה אָבָד:

(יא) וַאֲנִי לֹא אָחוּס עַל נִינְוֵה הָעִיר הַגְּדוֹלָה אֲשֶׁר יֶשׁ בָּהּ הַרְבֵּה מִשְׁתֵּים עֶשְׂרֵה רִבּוֹ אָדָם

אֲשֶׁר לֹא יָדַע בֵּין יְמִינוֹ לִשְׂמֹאלוֹ וּבְהֵמָה רַבָּה:

פעמיים יונה מבקש למות בפרק ד

1. **בפרק ד ישנם ביטוים שחוזרים על עצמם פעמים:**

|  |  |
| --- | --- |
| "וְעַתָּה ה' קַח נָא אֶת נַפְשִׁי מִמֶּנִּי כִּי **טוֹב מוֹתִי מֵחַיָּי**:  וַיֹּאמֶר ה' **הַהֵיטֵב חָרָה לָךְ**" (ג-ד) | "...וַיִּשְׁאַל אֶת נַפְשׁוֹ לָמוּת וַיֹּאמֶר **טוֹב מוֹתִי מֵחַיָּי**.  וַיֹּאמֶר אֱלֹהִים אֶל יוֹנָה **הַהֵיטֵב חָרָה לְךָ**" (ח-ט) |

א. מה הסיבה, בכל פעם, שליונה מאוד חורה, עד כדי כך שהוא רוצה למות?

ב. מה המסר שה' רצה ללמד את יונה, על ידי כך שהוביל את יונה לחזור על אותם ביטוים בפעם השנייה?

שאלות מאתגרות

* למה יונה כל כך רוצה למות בפעם הראשונה?
* למה לאחר שיונה ביצע את משימתו הוא מתמקם בסוכה לידי העיר?
* למה לאחר שהקיקיון יבש, יונה מתעקש להישאר במקום המסוכן, מקום שמביא אותו למצב של התייבשות עד שהוא מבקש בפעם השנייה למות? מדוע הוא אינו הולך משם ומציל את עצמו?

"הַהֵיטֵב חָרָה לְךָ" (פסוק ד)

בפסוק ג יונה טוען טענה חריפה נגד ה' "...כִּי יָדַעְתִּי כִּי אַתָּה אֵל חַנּוּן וְרַחוּם אֶרֶךְ אַפַּיִם וְרַב חֶסֶד וְנִחָם עַל הָרָעָה". ה' אינו עונה ליונה באופן ישיר על טענתו, ה' אינו מסביר לו באופן ישיר את הנהגתו, אלא ה' בוחר לענות ליונה דרך אירוע שיונה יחווה - "מעשה הקיקיון", מעשה שהוא תחילת התשובה והתוכחה ליונה: "רוצה לומר עוד אראך אות שאינו מן הדין שיחרה לך על סליחתי לשבים" (רד"'ק) הכתוב מספר לנו כיצד הכין לו יונה מקום - סוכה לשבת תחתיה בצל לראות מה יעלה בגורלה של העיר, והוא לא ידע כי מן הסוכה הזאת מתחיל ה' להכין לו תשובה ותוכחה ומוסר השכל נגד טענותיו (הרב בכרך עמ' 61)**.**

****מדוע ה' מביא להתייבשותם של הקיקיון ושל יונה?****

|  |  |
| --- | --- |
| ****לקח הקיקיון בקל וחומר**** | |
| **אַתָּה חַסְתָּ** עַל הַקִּיקָיוֹן | **וַאֲנִי לֹא אָחוּס** עַל נִינְוֵה הָעִיר הַגְּדוֹלָה |
| **אֲשֶׁר** לֹא עָמַלְתָּ בּוֹ וְלֹא גִדַּלְתּוֹ | **אֲשֶׁר** יֶשׁ בָּהּ הַרְבֵּה מִשְׁתֵּים עֶשְׂרֵה רִבּוֹ אָדָם**...** |
| שֶׁבִּן לַיְלָה הָיָה וּבִן לַיְלָה אָבָד |  |

1. **עיין ב"לקח הקיקיון בקל וחומר?" שאומר ה' ליונה והסבר על פיו:**

**א. מדוע ה' מביא להתייבשותם של הקיקיון ושל יונה?**

**ב. מהו המסר שה' ניסה ללמד את יונה מההתייבשות של הקיקיון ושל יונה?**

"וַיְמַן ה'" - שליחיו של הקב"ה

1. ארבע פעמים חוזר בספר יונה הביטוי "**וַיְמַן ה'**", פירוש המילה "וימן" - **זימן**.

מי הם הארבעה שעליהם נאמר בספר יונה "וימן ה'" (פרט וצטט) , מה מאפיין אותם, ומה תפקידם?